REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/180-13

27. maj 2013. godine

B e o g r a d

- PREDSEDNIKU NARODNE SKUPŠTINE

- ČLANOVIMA ODBORA ZA DIJASPORU I SRBE U REGIONU

- UČESNICIMA JAVNOG SLUŠANjA

PREDMET: Informacija o javnom slušanju

U skladu sa odredbom člana 84. stav 8. Poslovnika Narodne skupštine dostavljam Informaciju o javnom slušanju koje je održano 23. maja 2013. godine na temu:

„SRBIJA I DIJASPORA - KAKO UNAPREDITI SARADNjU?“

Prilog: Informacija

 PREDSEDNIK ODBORA

 ZA DIJASPORU I SRBE U REGIONU

 Aleksandar Čotrić

REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/180-13

27. maj 2013. godine

B e o g r a d

 Na osnovu člana 84. stav 8. Poslovnika Narodne skupštine podnosim

 I N F O R M A C I J U

 **O JAVNOM SLUŠANjU NA TEMU: „SRBIJA I DIJASPORA-KAKO UNAPREDITI SARADNjU?**“

 I.

 U četvrtak, 23. maja 2013. godine, u Maloj sali Doma Narodne skupštine Odbor za dijasporu i Srbe u regionu u saradnji sa Kancelarijom za saradnju sa dijasporom i Srbima u regionu Vlade Republike Srbije i uz podršku UNDP projekta, koji finansira švajcarska agencija za razvoj i saradnju , a na osnovu Odluke Odbora od 08. maja 2013. godine zavedene pod 09 Broj:06-2/169-13 održano je javno slušanje na temu : *„ Srbija i dijaspora – kako unaprediti saradnju?“.*

 Na javnom slušanju su učestvovali: članovi Odbora za dijasporu i Srbe u regionu kao i narodni poslanici koji nisu članovi ovog Odbora, direktorka Kancelarije za saradnju sa dijasporom i Srbima u regionu sa svojim saradnicima, istaknuti Srbi, odnosno eminentni stručnjaci i privrednici srpske dijaspore iz SAD, Australije, Austrije, Velike Britanije,Ruske Federacije, Nemačke, Švedske, Finske, Francuske i Kanade, kao i ambasadori, odnosno predstavnici ambasada iz navedenih zemalja u Srbiji, predstavnici UNDP, predstavnik Kabineta Predsednika Vlade Republike Srbije, Ministarstva spoljnih poslova, Ministarstva finansija i privrede, Ministarstva regionalnog razvoja i lokalne samouprave, Ministarstva poljoprivrede, šumarstva i vodoprivrede, Ministarstva kulture i informisanja, Ministarstva prosvete, nauke i tehnološkog razvoja, Ministarstva saobraćaja, Ministarstva energetike, razvoja i zaštite životne sredine, Ministarstva građevinarstva i urbanizma, Ministarstva prirodnih resursa rudarstva i prostornog planiranja, predstavnici Privredne komore Srbije, Agencije za strana ulaganja i promociju izvoza, Stalne konferencije gradova i opština, predstavnici opština i gradova i predstavnici međunarodnih i domaćih udruženja i organizacija.

 Predsednik Odbora Aleksandar Čotrić je otvorio javno slušanje, obratio se prisutnima, a u uvodnom delu javnog slušanja, nakon njegovog izlaganja skupu se obratila dr Slavka Drašković, direktor Kancelarije Vlade Republike Srbije za saradnju sa dijasporom i Srbima u regionu.

**Aleksandar Čotrić** , predsednik Odbora za dijasporu i Srbe u regionu je u obraćanju najpre pozdravio sve učesnike javnog slušanja uz posebnu dobrodošlicu gostima iz dijaspore za koje je istakao da su izuzetno uspešni ljudi srpskog porekla, da dolaze iz SAD, Velike Britanije, Francuske, Ruske Federacije, Australije, Austrije, Nemačke, Švedske, Kanade i Finske i da su u svojim novim sredinama u kojima žive i rade postali veoma uvaženi članovi zajednice u različitim oblastima: privrede, ekonomije, nauke, kulture, umetnosti, politike. Naglasio je da su svojim radom u proteklim godinama, pa i decenijama, mnogo doprineli zbližavanju matice i dijaspore, uspostavljanju boljih veza između svojih novih zemalja i starog kraja, odnosno Srbije, kao i da su značajno doprineli popravljanju slike o Srbiji u inostranstvu, pružanju humanitarne pomoći i ekonomskom povezivanju sredina iz kojih dolaze sa Srbijom.

Podsećajući na član 13. Ustava Republike Srbije i obavezu Republike Srbije da štiti prava i interese svojih državljana u inostranstvu i razvija i unapređuje odnose Srba koji žive u inostranstvu sa matičnom državom, izdvojio je Deklaraciju o proglašenju odnosa između otadžbine i rasejanja, koju je Vlada Srbije usvojila 2006. godine. Predsednik Odbora je naglasio da je cilj ovog javnog slušanja da se u otvorenoj raspravi dođe do predloga, inicijativa, zaključaka o tome kako da poboljšamo pozitivne zakone, njihovu primenu u oblastima koje se odnose na veoma brojnu srpsku dijasporu i njene veze sa matičnom državom, kao i da se kritički progovori o nedostacima određenih zakona, odnosno o problemima u njihovoj implementaciji. Izrazio je očekivanje da se kroz diskusije na javnom slušanju i predlozima pomogne najavljenim izmenama i dopunama, pre svega, Zakona o dijaspori i Srbima u regionu, kao i potencijalnim promenama Zakona o državljanstvu, Zakona o izboru narodnih poslanika i donošenju Akcionog plana Vlade Srbije o primeni Strategije za jačanje veza sa dijasproom i Srbima u regionu. Predsednik Odbora, Aleksandar Čotrić je na kraju svog izlaganja izrazio nadu da će današnje javno slušanje doprineti stvaranju pogodnosti za više investicija iz inostranstva u Srbiju, za značajnije učešće naših poslovnih ljudi u privatizacijama, što treba sve zajedno da doprinese i otvaranju novih radnih mesta i podsticanju izvoza iz naše zemlje.

**Dr Slavka Drašković**, direktorka Kancelarije Vlade Republike Srbije za saradnju sa dijasporom i Srbima u regionu se najpre zahvalila Odboru Narodne skupštine za dijasporu i Srbe u regionu na podršci inicijativi i dobroj saradnji, pri čemu je naglasila da su članovi Odbora zaista vrlo jedinstveni i zainteresovani za pitanja dijaspore i regiona, zbog čega je usledilo pokretanje pitanja unapređenja saradnje Srbije sa dijasporom. Direktorka Kancelarije se zahvalila istaknutim pojedincima srpske dijaspore što su su se odazvali njenom pozivu i što su u prethodna dva dana u susretima koje je organizovala Kancelarija za saradnju sa dijasporom i Srbima u regionu uz podršku Predsednika Republike, pokazali interesovanje za zajednički rad na unapređenju odnosa i iznalaženju novih mehanizama budućeg zajedničkog rada. U izlaganju, direktorka Kancelarije je istakla da se više od dve decenije bavi dijasporom, radi sa dijasporom, kao i da je sama bila deo dijaspore i smatra da je grupa koja je trenutno prisutna na javnom slušanju, jedna od najuticajnijih, najuglednijih grupa i predstavnika dijaspore. Naglasila je da su oni došli iz različitih zemalja sveta, da su istaknuti pojedinci koji su tamo postigli uspeh i prepoznati su u svojim zemljama kao uspešni i posebni, sa vezama, komunikacijom, znanjem, kapitalom, svim onim što mogu da donesu iz svojih zemalja Srbiji. Podsetila je na tri i po miliona pripadnika srpskog naroda u dijaspori, ne računajući u taj broj Srbe u regionu, što čini skoro polovinu našeg naroda van granica Srbije. Naša dijaspora je jedan veliki potencijal Srbije, koji ima veze, kapital, pozicije, ugled. Oni su naši najbolji ambasadori u zemljama iz kojih dolaze. U uverenju da će današnje javno slušanje i tema pokrenuti vraćanje poverenja dijaspore u maticu, dr Slavka Drašković je izrazila nadu da će naša dijaspora pomoći privrednom razvoju Srbije.

 II

**Miroslav Majkl Đorđević,** biznismen, izvršni direktor „Monad Financials“ iz San Rafaela, Kalifornija, SAD se u obraćanju, najpre zahvalio dr Slavki Drašković i Aleksandru Čotriću na pozivu i u izlaganju podvukao da neće ulaziti u detalje, već će pokušati da pruži jednu sveobuhvatnu sliku . Naglasio je da su kao grupa predstavnika dijaspore svoje namere pretočili u svojevrsnu dekalaraciju, kao izraz namera i želja za postizanjem zajedničkih stavova kroz proces odnosa matice i dijaspore, prilikom čega je istakao da deklaracija ustvari predstavlja početak tog procesa i da je bila predmet jučerašnjeg razgovora sa Predsednikom Republike. Po rečima Majkla Đorđevića, most saradnje mora da bude izgrađen solidno i sa namerom da saobraćaj ide u oba pravca iz dijaspore ka matici i obratno. S tim u vezi predložio je potrebu za definisanjem konkretnih izvodljivih projekata i načina njihove realizacije. Izdvojio je četiri ključna problema: imidž, identitet Srbije i kod nas i u inostranstvu; drugi problem privreda, ekonomija; treći problem je geopolitika i četvrti - problem demografije i nataliteta. Što se tiče privrede, uslovi za investicije, ulaganje moraju da se poboljšaju uz postojanje jedne institucije koja će da vodi računa o ljudima iz dijaspore koji ulažu. Na taj način investitori iz dijaspore ne bi išli na više različih mesta da bi završili neki papir, već bi se sve završavalo na jednom mestu i to onom koje će Vlada opredeliti, a Skupština odobriti.

**Branislav Knežević**, privrednik, predsednik UO Mekdonaldsa za Nemačku u obraćanju je podsetio na podele koje postoje među srpskom dijasporom, ali i na finansiranje od strane dijaspore kroz davanja odnosno doznake, koje se upućuju rodbini u Srbiji. S druge strane istakao je veliki broj srpskih stručnjaka i naučnika u inostranstvu koji žele da pomognu Srbiji, ali da im je za to potrebna podrška i saradnja od strane srpskih političara. Takođe je ukazao na nekoliko važnih činjenica:

***prvo,*** dijaspora stari, sa ekonomskom krizom sve je manje finansijskih sredstava koja se mogu očekivati od dijaspore u narednim godinam, dijaspora se približava penzionim fondovima, a kada je čovek u penziji, u inostranstvu i kada nema prihode koje ima danas, manje će moći da finansira maticu; ***drugi*** problem koji će nastati, približavanjem Evropi doći će do stvaranja nove dijaspore, odnosno, do sve većeg broja mlađih ljudi koji će otići da rade u inostranstvo, te ostaje pitanje - na kojim temeljima će oni početi da razvijaju odnos između dijaspore i matice? Te temelje treba uspostaviti. Zato, kako je istakao, oblast na koju dijaspora može da utiče je da se apsolutno razvije mala privreda i manufaktura. Ne mogu se očekivati velike firme u Evropi i u Americi koje će doći u Srbiju sa kapitalnim investicijama, gde će se zapošljavati po četiri, pet hiljada ljudi po fabrikama, jer to bi bila iluzija. Jedini način da se zaposli narod i da se razvije Srbija je da se apsolutno fokusiramo na razvoj male privrede i manufakture, iz više razloga: prvo, što je fleksibilnija za investicije, drugo, što ima brži povraćaj novca, treće, manje su potrebe za reinvestiranje i održavanje kapitala i četvrto, rad u malim fabrikama i malim manufakturama znači manje tenzija i socijalnih nemira po ulicama. Ovo sve je istakao kao vrlo važan faktor za razvoj Srbije i dodao da je poljoprivreda šansa za Srbiju ukazujući da se ne shvata da imamo nešto što drugi nemaju, da imamo izuzetno dobru zemlju, da kontrolišemo četiri evropska rečna sliva, da imamo jako puno voda i da imamo izuzetnu klimu i da to treba da iskoristimo.

**Dr Radivoje Petrikić**, partner u advokatskoj firmi CMS "Reich – Rohrwing Hainz" i predsednik austrijsko srpskog privrednog foruma iz Beča, Austrija je u izlaganju najpre pomenuo činjenicu da po zvaničnim podacima u Beču ima više od 200.000 žitelja srpskog porekla, nakon čega je istako da će se fokusirati na dve stvari u izlaganju: pre svega, popravljanje imidža i ugleda Srbije u svetu i doprinos dijaspore ekonomskom oporavku zemlje uz uočavanje problema u funkcionisanju srpske privrede u toku poslednjih 13 godina. Tako se rodila ideja da se konačno krene u realizaciju jednog nacionalnog saveta koji bi okupio sve renomirane i uvažene Srbe, uspešne u Beču, i da se na taj način pokuša da pripremi treća i četvrta generacija naše dece da se uključe u javni i politički život ovih zemalja, naglasio je Petrikić. Zato su, po njegovim rečima, potrebne stabilne institucije, poverenje i predvidljivost, jer stalne izmene zakonskih propisa i nesigurnost i problemi u njihovoj primeni predstavljaju veliki problem i stvaraju pravnu nesigurnost, koja je jedna od osnovnih i fundamentalnih osnova za donošenje poslovne odluke. S druge strane, naglasio je da Srbija u dijaspori ima pouzdanog partnera i da će međusobnim poverenjem moći zajednički da se rešavaju problemi. Na kraju svog izlaganja je naglasio da je neophodno nakon ovog skupa da se krene u realizaciju navedenih ciljeva.

**Aleks Mačeski,** predsednik i vlasnik konsultantske kompanije AMA, počasni konzul Republike Srbije iz Klivlenda, države Ohajo u SAD je na početku svog izlaganja izneo problem imidža Srbije u svetu, jer se kao novinar sa stažom od preko pedeset godina susretao se iskrivljenim predstavama Srba kroz filmove (navodeći primer filmova u režiji Anđeline Džoli), novine (navodeći primer novina"Njujork tajms", "Vašington Post") u kojima su Srbi okarakterisani kao loš narod, zbog čega je naglasio da je došlo vreme da se taj imidž promeni. Kada je u pitanju promovisanje srpske kulture, naglaio je da folklorne grupe ne treba da budu jedini naši predstavnici. Naime, ogledalo naše kulture u svetu treba da bude i srpska opera i pozorište. Mačeski je u daljem izlaganju istakao da je u Vašingtonu osnovan srpski institut, da je on predsedavajući tog instituta, kao i da će institut pokušati da ispravi lažnu sliku o Srbiji i to prvenstveno preko televizije i novina. Na kraju svog izlaganja rekao je da balkan ne može da ide napred bez zdrave Srbije i da je za zdravlje Srbije potrebna pomoć dijaspore.

**dr Suzana Hol,** poznati stomatolog i član ispitne komisije pri "Australian Dental Council" Univerziteta u Melburnu, Australija je u svom obraćanju istakla postojanje volje dijaspore da da doprinos oporavku Srbije, kao i da su za to neophodni uslovi u kojima će dijaspora predstaviti Srbiju kao destinaciju za poslovnu saradnju. Zato je neophodno zajednički u kontaktu sa ljudima iz sveta, pre svega, poboljšati imidž Srbije, koji je, nažalost, zbog dešavanja iz bliske prošlosti loš. Naglasila je da njen utisak, posle nekoliko dana provedenih u Beogradu, da se u Srbiji nešto pozitivno menja, kao i da će svoj utisak preneti našim poslovnim ljudima u Australiji, kao i uticajnim Australijancima sa kojima je u kontaktu. Još jednom je pozdravila skup uz očekivanje da će ovo javno slušanje doprineti konkretnim dogovorima.

**Ljubomir Ćurčić**, osnivač i direktor firme "Koler-Strou" u Moskvi, jedan od najuspešnijih pojedinaca u oblasti građevinarstva u Ruskoj Federaciji, najpre se zahvalio na pozivu i na početku svog izlaganja naglasio potrebu za izmenom imidža Srbije u svetu. S tim u vezi je predložio konkretne korake : prvo, pomoć obrazovanju, školstvu, kroz opremanje škola novim tehnologijama za nastavu, renoviranje i izgradnju škola, zatim pomoć bolnicama, kroz donacije za kupovinu nove opreme i izgradnju bolnica; sponzorisanje i podršku mladih talenata u različitim sferama nauke, umetnosti, sporta i animiranje regiona Srbije u pogledu očuvanja kulturnih i istorijskih baština. Posebno je istakao potrebu da se dovršiti Hram Svetog Save na Vračaru. U realizaciji navedenog, istakao je neophodnost formiranja komisije, jedne u Srbiji i druge u dijaspori. U daljem izlaganju, predložio je veće animiranje regiona u vezi predstavljanja interesa termalnih banja Srbije na tržištima usluga u sferi turizma i sferi zdravstvene zaštite Rusije. Predložio je izgradnju opšteg srpskog distributivnog centra na teritoriji Rusije čime bi se povećao izvoz i podržali poljoprivredni proizvođači i privrednici u Srbiji. Potom je dao nekoliko sugestija povodom izmena i dopuna *Zakona o dijaspori*: da ministarstvo nadležno za dijasporu predloži Vladi na razmatranje mogućnost dodeljivanja besplatnih lokacija za izgradnju fabrika, hotela, škola, bolnica, novih zavoda i ostalih infrastruktura koji bi finansirali srpski građani iz inostranstva kao i naši, neki novi, tj. budući investitori i da se poveća broj delegata za Rusku federaciju na četiri;

**Jovica Božić,**  osnivač prvog reciklažnog centra u Srbiji i većinski vlasnik softverske kompanije "Govi" i partner srpskog ogranka "Majkrosofta" iz Londona, Velika Britanija, istakao je da prisutni predstavnici dijaspore na ovom skupu, šredstavljaju ekipu orjentisanu ka ekonomiji. Uslov za ulaganje i dovođenje novih investitora u Srbiju, znači da Srbija mora da ima jasnu i predvidivu politiku i strategiju. Naglasio je da je jedan od retkih iz dijaspore koji je uložio svoj novac lično u Srbiju i to u dve kompanije. U kompaniju za reciklažu je uložio, jer veruje da je reciklažna industrija u Srbiji jedina grana koja će praviti veliki profit i pozvao sve koji razmišljaju o biznisu da ulažu u reciklažu, ali i ukazao na problem uvođenja novih zakona od pre dve godine, koji su doveli do trenutnog mraka u ovoj oblasti. Drugo, vlasnik je kompanije "Govi grup" koja je najveći srpski izvoznik i dobitnik je nagrade za izvoz softvera (izvozi nekoliko miliona na englesko i nemačko tržište). U izlaganju je dodao da Srbija mora da ima kontinuitet u zakonskoj regulativi i da sve firme u Srbiji budu ravnopravne, da uslovi za poslovanje budu jednaki. Srbija ima tri stvari u kojima može da se razvija: poljoprivreda, IT i sport, istakao je Božić

**Srboljub Lukić**, poznati privrednik, direktor građevinske firme "Skandom", jedan od osnivača Srpsko-finskog društva iz Finske je u svom izlaganju podvukao značaj edukacije privrednika i njen značaj u borbi protiv korupcije, o težnji za bolje i produktivnije poslovanje i kao rezultat toga, mogućnost privrednika da lakše ispunjavaju obaveze prema državi. Podsetio je da je Finska u tome vodeća u svetu i da se rezultati sistema vide kroz statistike i činjenice da je zemlja sa najmanje korupcije na svetu i da je zemlja visokog standarda. Naglasio je da je i sam prošao kroz taj proces edukovanja i poručio da ukoliko bi se primenio u Srbiji, bio bi od velike koristi za privrednike i ekonomiju Srbije. Srbi iz dijaspore mogu da utiču na razvoj ekonomije u matici, a da bi se to realizovalo, dijaspora mora da bude priznata i poštovana, istako je Lukić.

 III

**Dejan Radulović**, pomoćnik ministra u Ministarstvu regionalnog razvoja i lokalne samouprave , najpre je pozdravio prisutne i posebno poželeo dobrodošlicu prisutnim predstavnicima dijaspore. Izrazio je zadovoljstvo zbog organizovanja ovakvog skupa, jer se na taj način jačaju veze sa našim uspešnim ljudima iz svih krajeva sveta i otvara stalni dijalog. Istako je važnost građenja veza u cilju kako naše brige o Srbima u rasejanju, tako i dijaspore za prosperitet matične države. U svom izlaganju napravio je poređenje razvijenosti regiona i izdvojio nekoliko problema predstavljajući ih kroz pitanje depopulacije, stalne migracije stanovništva ka većim gradovima, starenje stanovništva, slabo razvijenu infrastrukturu. Kako za razlike postoje demografski, kulturološki, privredni i istorijski razlozi., treba što pre krenuti u njihovo rešavanje, a za to su neophodni novi pristupi i politike. S tim u vezi je obavestio skup da je Ministarstvo regionalnog razvoja u procesu pripreme Nacionalnog plana regionalnog razvoja i Regionalnih razvojnih strategija, dokumenata, koje treba da imaju značaj za sinhronizovan pristup, sektorski pristup i implementaciju sektorskih politika koje će imati uticaj na regione, lokalne samouprave i na čitavu državu. Imaće strateški okvir koji će biti zasnovan na četiri ključna prioriteta: ljudi, mesto, proizvodni kapaciteti i razvoj institucionalnih kapaciteta. Novim pristupom nije namera da se orijentišemo samo na ujednačavanje nivoa razvijenosti i regiona i lokalnih samouprava, već na razvoj zasnovan na postojećim lokalnim prednostima i znanjima, sa ciljem da se unapredi lokalna ekonomska i socijalna infrastruktura i razvoj specifičnih lokalnih resursa, što treba da dovede do stvaranja okruženja koje treba da podstakne kvalitet, stimuliše privrednu aktivnost i sam rast zaposlenosti u našoj zemlji, istako je Radulović. Naglasio je još da je Ministarstvo u čije ime danas izlaže, zajedno sa drugim ministarstvima i institucijama, a u organizaciji Kancelarije za saradnju sa dijasporom, uzelo učešće u pripremi Akcionog plana za sprovođenje strategije očuvanja i jačanja odnosa matične države i dijaspore.

**Goran Aleksić,** pomoćnik ministra za bilateralne odnose u Ministarstvu spoljnih poslova je na početku izlaganja podsetio na brojnost naše dijaspore i činjenicu da se svake godine u našu zemlju ulije oko pet milijardi dolara deviznih doznaka, što čini oko 14% BDP Republike Srbije. Saradnja sa dijasporom je bila i ostala jedan od osnovnih poslova svakog našeg diplomatsko-konzularnog predstavništva, počev od pružanja konzularnih usluga, zalaganja za poboljšanje položaja naših zemljaka u domicilnim državama, preko pomoći i podrške njihovom boljem organizovanju, jedinstvenom nastupu u zemlji prijema, kao i podrške očuvanju i učenju srpskog jezika, kulture, identiteta i razvijanju odnosa sa matičnom državom. Naglasio je da u aktivnostima našeg DKP važno mesto takođe ima i saradnja sa SPC i drugim crkvama koje čine važan deo okupljanja pripadnika naše dijaspore. U okviru svojih zakonodavnih nadležnosti, Ministarstvo spoljnih poslova, sa svim svojim potencijalima, nastoji da izađe u susret potrebama, željama i zahtevima naših državljana iseljenika. Aleksić je istakao da je na unutrašnjem planu Ministarstvo ostvarilo kvalitetnu saradnju sa Kancelarijom za dijasporu i Srbe u regionu i da će nastaviti sa koordiniranim delovanjem, u cilju unapređenja života pripadnika naše dijaspore i Srba koji žive kako u regionu tako i šire.

**Prof. dr Biljana Hroneos Krasavac**, specijalni savetnik za međunarodne finansijske institucije u Ministarstvu finansija i privrede je u obraćanju naglasila da spada u one koji su bili dovoljno hrabri da se vrate u ovu zemlju i da pokušaju svojim znanjem i iskustvom stečenim u inostranstvu da pomognu i unaprede onoliko koliko je to u ovom trenutku moguće. Istakla je da trenutna situacija u Srbiji nije jednostavna i da je finansijska situacija prilično komplikovana, ali da to nije situacija samo sa Srbijom, već sa svim zemljama u regionu. Obavestila je skup da je prioritet Ministarstva unapređenje investicione klime i privlačenje što većeg broja investitora. S tim u vezi, naglasila je da se maksimalno radi na prevazilaženju problema vezanih za otvaranje poslovanja u Srbiji s ciljem da se takvi problemi eliminišu, a jedno od takvih uskih grla bilo je i izdavanje građevinskih dozvola. Po njenim rečima, trenutno je u izradi Nacrt zakona o izdavanju građevinskih dozvola u saradnji sa USAID i prva verzija Nacrta se očekuje u junu 2013. godine. Poslovni ljudi iz inostranstva, odnosno naša dijaspora se kada dolazi u Srbiju najčešće suočava sa ogromnom administracijom, zbog čega postoji razmišljanje o mogućnosti formiranja tzv. "van stop šopa" ili jednog mesta, jedne kancelarije koja bi primala sve zahteve vezane za odgovarajući biznis i gde bi se moglo doći do dozvole na jednom mestu uz plaćanje odgovarajućih taksi i obaveza. Takođe je istakla da postoje raznorazne poreske teškoće, odnosno poreske obaveze koje se, kada je u pitanju dijaspora, moraju ograničiti na minimum ili ukinuti i navela primer donacija. S druge strane, istakla je ideju razgovora s bankarskim sektorom kako bi se povratnicima ili onima koji su još uvek u inostranstvu, a žele da kupe nekretninu ili da ulože u Srbiju, omogući dobijanje kredita pod povoljnijim uslovima.

**Prof. dr Zoran Perišić**, gradonačelnik Niša je u obraćanju najpre obavestio prisutne da je grad Niš pre nekoliko dana otvorio Kancelariju za dijasporu za sve odgovore i kontakte dostupne 24 sata dnevno. Pozvao je predstavnike dijaspore da dođu u Niš i vide šta je to što Niš može da im ponudi, a onda da se odluče da li je dobra i povoljna poslovna klima. Kao gradonačelnik istakao je da garantuje pozitivan pristup svih gradskih službi i da će svaki problem biti rešavan u roku od 24 sata, da neće čekati list iz katastra dva meseca i da neće biti čekanja nekog činovnika iz nadležne ili potrebne gradske uprave da se vrati sa godišnjeg odmora. Poruka koja mora da se ponese odavde, naglasio je Perišić, je da se klima u Srbiji promenila i da smo zaista željni da pružimo ruku dijaspori koja je odavno pružili svoju ruku prema nama.

**Milan Ćuprić,** šef Odseka za biljnu proizvodnju u Ministarstvu poljoprivrede, šumarstva i vodoprivrede je na početku izlaganja podsetio na veliki potencijal i mogućnosti sa obe strane, a zbog čega je potrebno da se zajednički nađe najbolji način za saradnju i više unapredi osmišljavanje obostrane koristi kako za dijasporu, tako i i za maticu. Istakao je da se poljoprivredna proizvodnja u Republici Srbiji intenzivno razvija. To je jedna od malobrojnih privrednih grana, koja, pored toga što obezbeđuje samodovoljnost za sopstvene potrebe, ima pozitivan spoljno-trgovinski bilans i značajno doprinosi smanjenju spoljno-trgovinskog deficita Republike Srbije, pri čemu je naveo da je izvoz poljoprivrednih i prehrambenih proizvoda iz Srbije prošle godine iznosio 2,7 milijardi dolara sa 2,1 milijarde suficita. Razlozi za ovako dobre kako proizvodne, tako i izvozne rezultate, leže u dobrim prirodnim resursima za razvoj poljoprivrede u Republici Srbiji, sve boljoj primeni agrotehnike od strane proizvođača, kao i sve bržem usvajanju novih tehnologija. Ne treba zaboraviti ni subvencije koje država ulaže u poljoprivredu. Tu je i veliki broj sporazuma o slobodnoj trgovini koje je Republika Srbija potpisala sa mnogim zemljama i sa grupama zemalja, što omogućava da naši proizvodi na tim tržištima budu konkurentni, da se plasiraju uz niže carine, da budu konkurentni sa cenom, da budu jeftiniji. To su sporazumi sa zemljama iz CEFT-a okruženja, zatim EU, tu je i Ruska federacija, kao jedno jako veliko tržište, Belorusija, Kazahstan, a pri kraju su i pregovori za članstvo u Svetskoj trgovinskoj organizaciji. Najprofitabilniji sektori u poljoprivredi su ratarstvo, voćarstvo, povrtarstvo, kao i prerađivački sektor, odnosno prehrambena industrija, naročito proizvodnja proizvoda sa većom dodatnom vrednošću, proizvodnja organskih proizvoda i proizvoda sa nekom od oznaka geografskog porekla. Ovako dobro razvijena primarna proizvodnja čini odlučnu osnovu za razvoj prehrambene industrije. Pozvao je sve zainteresovane da investiraju u srpsku poljoprivredu i prehrambenu industriju, naglašavajući da će ona sigurno omogućiti profit, a sa druge strane podstaći otvaranje većeg broja radnih mesta i zadržavanje mladih na selu, istakao je Ćuprić.

**Filip Kuntić**, viši savetnik za lokalni i ekonomski razvoj u Agenciji za strana ulaganja i promociju izvoza "SIEP-a" , najpre je pojasnio čime se bavi SIEPA, da je prvi zadatak Agencije da promoviše srpsku privredu srpskih kompanija koje žele da poboljšaju svoje prisustvo na međunarodnom tržištu i da kreira i promoviše investicionu klimu u Srbiji. Konkretno se bavi stranim i direktnim investicijama. Naime, onog trenutka kada se dobije upit od stranog investitora ili domaćeg, u što kraćem roku se daje odgovor, a to najčešće ide kroz osnovni upit koji je vezan za potencijalnu investiciju, kako braunfild, tako grinfild investiciju, gde se traže podaci vezani za lokalne samouprave, za zemljište, gde bi investicija mogla najbolje da se implementira u Srbiji, do toga koji su podsticaji koje država daje, a koje administrira Agencija za ulaganja. Nakon investicionog ciklusa Agencija pruža podršku investitorima. Izneo je nekoliko rečenica o Programu dodela besplatnih sredstava za strana ulaganja, odnosno za otvaranje novih radnih mesta. Taj program postoji od 2006. godine. Naveo je da je do sada obrađeno više od 260 projekata i da je nivo subvencija bio preko 277 miliona evra za otvaranje ukupno 47412 novih radnih mesta. Po njegovim rečima taj program će se nastaviti, a njihova ideja je da što više promovišu potencijale Srbije što širem auditorijumu u inostranstvu. Naglašavajući da su njihove usluge besplatne, ukazao je da su otvoreni za svu vrstu saradnje.

**Đorđe Staničić**, generalni sekretar Stalne konferencije gradova i opština Srbije je u svom izlgaganju naveo da problem koji postoji kada se gledaju sve opštine u Srbiji je to što je nivo elektronskih komunikacija naših opština, znači na internetu relativno slab, skoro nikakav i da možda ima desetak do 30 lokalnih samouprava koji zaista imaju razvijenu elektronsku komunikaciju, ažurne sajtove, ažurne podatke koji mogu da budu interesantni onima koji žele da ulažu u našu zemlju. Mnogi od tih sajtova su neažurni, imaju podatke ili vesti od pre godinu ili više dana, što je stvarno nedopustivo i nešto na čemu mi kao organizacija insistiramo da se promeni, jer u stvari to je način kako da ono o čemu je govorio i gradonačelnik Niša, faktor vreme unesemo u sopstveno delovanje kao najbitniji element i skraćivanje tog vremena, u stvari da predstavlja poseban benefit, odnosno nešto što je logičan ambijent u svakom razvijenom i ozbiljnom društvu. Istakao je važnost Zakona o javno-privatnom partnerstvu i koncesijama, koji pruža ruku privatnim investitorima, pogotovo onima koji su iz dijaspore i žele da ulože nešto u svoju sopstvenu sredinu, da krenu prema lokalnim samoupravama i da, eventualno oni ili zajedno u društvu sa svojim poslovnim partnerima ponude takvu vrstu partnerstva sa pojedinim lokalnim samoupravama. Druga mogućnost koja danas stoji na raspolaganju, a nova je, po rečima Staničića, liči na samodoprinos koji više praktično i nije moguće uvesti, a to je mogućnost da lokalne samouprave izdaju municipalne obveznice, znači opštinska obveznice za izgradnju kapitalnih objekata i investicija na svojoj teritoriji. Kao novu mogućnost samo nekoliko gradova i opština je to iskoristilo do sada, ukazao je Staničić. Stvar je u tome što to nije poklanjanje sredstava, već ulaganje sredstava sa odgovarajućim prinosom, ali za strogo projektom i planom predviđene infrastrukturne objekte. To je zaista interesantno i vrlo povoljno po investitore, a i po lokalne samouprave. To je jedan od konkretnih predloga na šta bi mogla da se obrati pažnja. Naglasio je da Stalna konferencija gradova i opština kao organizacija stoji na raspolaganju, da je u punoj saradnji sa resornim ministarstvima i sa SIEP-om, sa Privrednom komorom Srbije, tako da mogu da daju uputstva šta i na koji način može da se uradi u pojedinoj lokalnoj samoupravi ili u više njih, zavisi od toga šta je predmet interesovanja onoga ko želi da investira.

**Srđan Bošković,** direktor za marketing, informisanje i promociju Privredne komore Srbije je u obraćanju, najpre naglasio da je svaki ovakav skup prilika da se napravi pomak ka boljem međusobnom razumevanju i izneo očekivanja Privredne komore Srbije od dijaspore u oblasti ekonomske saradnje. Naime, kratko je izneo sledeće konstatacije: institucionalizacija odnosa sa dijasporom u Srbiji je intinzivirana u prethodnoj deceniji; Privredna komora Srbije dijasporu je sagledala kao ekonomski potencijal, ali i kanal kojim možemo najbrže obnoviti ukupne, a naročito ekonomske odnose sa inostranstvom; da dijasporu uvažavaju kao važan segment srpske ekonomije i u tom smislu, sva nastojanja Privredne komore Srbije u proteklom radu sa dijasporom su da se potencijal u vidu znanja, poslovnih veza i kapitala stavi u funkciju razvoja Srbije. Za razliku od nekog ranijeg perioda kada je dijaspora izgubila najveći deo poverenja u svoju maticu, Privredna komora je tu saradnju bazirala isključivo na obostranom ekonomskom interesu, partnerskom odnosu i profitu kao zajedničkom cilju. Tada, a i sada, važno je da se naša dijaspora što intenzivnije uključi u tokove privrede Srbije i na taj način ubrza njen razvoj, ali i ostvari dobit za sebe. Ideja je da svi oni koji pronađu interes, započnu svoj biznis ovde, kao i da preporuče Srbiju svojim partnerima za investiranje.

Po rečima Boškovića, zaključak je da mora postojati bolja komunikacija poslovnih ljudi iz dijaspore sa maticom, kako bi se omogućila brža i bolja realizacija zajedničkih projekata. Danas svi koji se bave biznisom, bez razlike odakle su, traže destinacije gde uz minimum troškova mogu da pokrenu projekte iz kojih mogu izvući profit. U tom smislu, naša poslovna dijaspora kroz naš rad treba da prepozna Srbiju, svoju maticu, kao najpogodniju za ostvarenje ovih ciljeva. Obavestio je prisutne da je 2001. godine PKS osnovala Centar za dijasporu koji stoji na usluzi svim privrednicima i poslovnim ljudima iz dijaspore, zainteresovanim za informacije u vezi privrede i ekonomije u Srbiji. Na kraju izlaganja, Bošković je naveo dva projekta na kojima radi PKS. Naime, naš čovek iz Sankt Petersburga, u pitanju je Rusija, otvorio cash and carry prodaju u Sankt Petersburgu površine 3000 metara kvadratnih, registrovao robnu marku serbske tradicije, došao u Srbiju, kupio fabriku "Jukom" u stečaju iz Donjeg Tamankuta, pokreće proizvodnju konzerviranog voća i povrća, izvozi mineralnu i običnu vodu u Rusiju, kao i konditorske proizvode. Tu je PKS radila logistiku prilikom odlučivanja za tu investiciju i podržala celu akciju. Naveo je drugi primer, gde je naš mladi čovek koji je menadžer za strateški razvoj jedne austrijske velike kompanije koja se bavi proizvodnjom klima uređaja, rashladnih i uređaja za grejanje lakih šinskih vozila za metroe i železnicu, ubedio svoj menadžment da pokrene investiciju za fabriku, odnosno za proizvodnju tih istih uređaja u Novom Sadu i da zaposle otprilike 120 radnika.

S obzirom da nije bilo vremena za diskusiju, jer se približavao zakazani termin za sastanak predstavnika dijaspore kod Premijera, predsednik Odbora za dijasporu i Srbe u regionu **Aleksandar Čotrić** je zaključio javno slušanje i zahvalio se svim učesnicima na saradnji.

Javno slušanje je počelo u 12,00 časova, a završilo u 14,45 časova.

NAPOMENA: Audio snimak i stenogram sa javnog slušanja su izrađeni i za potrebe detaljnijeg informisanja o javnom slušanju su dostupni.

 PREDSEDNIK

 Aleksandar Čotrić, s.r.